
         privind completarea Anexei V(lista bunurilor proprietate publică transmise spre folosință operatorului)  la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM   S.A

Urmare a înfiinţării Asociaţiei de Dezvoltare Intercomunitară Apă-Canal Timiş, şi ca urmare a aprobării prin HCL 277/28.07.2009 a delegării serviciilor publice de alimentare cu apă şi de canalizare în municipiul Timişoara prin atribuire directă operatorului regional AQUATIM SA Timişoara, în baza HG nr. 855 / 2008 a fost semnat Contractul de Delegare a gestiunii serviciului de alimentare cu apă şi de canalizare nr. 932/19.01.2010, în numele şi pe seama membrilor Asociaţiei.

Potrivit prevederilor art.24 alin.1 din Legea nr. 51/2006, bunurile ce compun sistemele de utilităţi publice prin intermediul cărora sunt furnizate/prestate serviciile de utilităţi publice pot fi:
    a) date în administrare şi exploatate în baza hotărârii de dare în administrare;

    b) puse la dispoziţie şi exploatate în baza contractului de delegare a gestiunii serviciului.

Conform alin. 2 al aceluiaşi articol, în cazul gestiunii delegate, punerea la dispoziţie a sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii.

Având în vedere HCL nr. 277/2009 privind aprobarea delegării serviciilor publice de alimentare cu apă şi de canalizare în Municipiul Timişoara, prin atribuire directă operatorului regional  AQUATIM SA Timişoara.  
Având în vedere  Contractul de Delegare  a gestiunii serviciilor publice de alimentare cu apă şi canalizare nr. 932 din 19.01.2010 încheiat între Asociația de Dezvoltare Intercomunitară apă-canal Timiş şi AQUATIM SA.
Având în vedere HCL nr. 280/2009 privind mandatarea Asociaţiei de Dezvoltare Intercomunitară Apă-Canal Timiş să exercite în numele şi pe seama municipiului Timişoara anumite atribuţii, drepturi şi obligaţii prevăzute în Legea nr. 51/2006 privind serviciile comunitare de utilităţi publice.
Primăria Municipiului Timişoara are în administrare un număr de 96 de fântâni publice forate prin intermediul cărora se furnizează apă potabilă populaţiei. Fântânile publice forate, respectiv captări de apă din surse subterane, prin puţuri forate  asigură o sursă alternativă de apă potabilă pentru locuitorii municipiului Timişoara având o importanţă deosebită şi din punct de vedere economic şi social. Deasemenea fântânile forate reprezintă o sursă de siguranţă în cazul în care sursa principală ar putea fi afectată. 

Transmiterea fântânilor publice forate operatorului regional  AQUATIM SA Timişoara spre administrare şi exploatare pe perioada delegării gestiunii, în baza contractului de delegare a gestiunii, pentru furnizarea/prestarea serviciilor şi/sau activităţilor care fac obiectul delegării gestiunii, este avantajoasă pentru municipiul Timişoara din următoarele considerente:
- SC Aquatim SA dispune de resurse umane bine calificate, o baza tehnico-materială bine dezvoltată, si o vastă experienţă în utilizarea celor mai bune metode de tratare a apei, în vederea creşterii calităţii acesteia,
- Are în dotare un laborator performant pentru analiza potabilităţii apei, laborator certificat RENAR,  care oferă posibilitatea recoltării unui număr sporit de probe în vederea verificării încadrarii în limitele parametrilor impuşi de legislaţia în vigoare, asigurând, în acest fel, monitorizarea continuă a calităţii apei distribuită prin intermediul fântânilor publice, 
- Posibilitatea asigurării unui dispecerat non-stop în vederea rezolvării cu maximă promptitudine a defecţiunilor apărute,

-Se va asigura o activitate continuă şi calificată  pentru intervenţii privind remedierea defecţiunilor, vandalismelor, furturilor,
-Se va elimina riscul punerii în operă a unor materiale de calitate îndoielnică care afectează buna funcţionare a sistemelor hidraulice,
- Garanţia adoptarii unor soluţii şi tehnologii performante care pot contribui la creşterea calităţii apei distribuite, 
- Asigurarea continuităţii furnizării apei potabile către cetăţeni chiar şi în condiţiile apariţiei unor situaţii neprevăzute sau calamităţi naturale (caniculă, secetă, cutremure, etc.),
- Respectarea angajamentelor de calitate asumate de companie certificată şi prin sistemul de management integrat de calitate, mediu, sănătate şi securitate ocupaţională, implementat din anul 2005, şi licenţa de operare clasa întâi, eliberată de autoritatea naţională de reglementare.
PROPUNEM :

  1. Emiterea unei hotărâri care să aprobe transmiterea spre administrare şi folosință către operatorul regional AQUATIM SA a bunurilor reprezentând fântânile publice forate cuprinse în Anexa 1, care face parte integrantă din această hotărâre.
  2. Completarea anexei V (lista bunurilor proprietate publică transmise spre folosinţă operatorului) la Contractul de Delegare a serviciilor publice de alimentare cu apă şi de canalizare, încheiat între Asociatia de Dezvoltare Intercomunitară apă-canal Timiş şi  AQUATIM SA  aprobat prin HCL nr. 277/2009, cu bunurile cuprinse în Anexa 1.
  3. Predarea-primirea bunurilor prevăzute la art.1 cuprinse în Anexa 1 se va face prin protocol de predare-primire încheiat între Primăria Municipiului Timişoara şi AQUATIM S.A.

 4. Punerea la dispoziţia operatorului a bunurilor din Anexa 1 se face prin încheierea unui Act Adiţional la Contractul de delegare a bunurilor nr.932 din 19.01.2010.

 5. Finanţarea de către Primăria Municipiului Timişoara a lucrărilor de modernizare a bunurilor reprezentând fântâni publice forate, în scopul creşterii calităţii apei furnizate şi a încadrării în indicatorii prevăzuţi de legislaţia în vigoare. Aceste lucrări vor fi executate de către Aquatim SA şi vor fi decontate în baza Devizului ofertă ataşat. Revizuirea preţurilor unitare la principalele materiale se va efectua anual, după finalizarea procedurilor de achiziţii, şi vor fi supuse aprobării Consiliului Local al Municipiului Timişoara.

Preţurile rezultate ca urmare a modificărilor legislative (majorarea salariului minim pe economie, taxe  şi impozite datorate bugetului de stat şi bugetele speciale, etc.) se vor aproba de către beneficiar şi se vor pune în aplicare odată cu intrarea în vigoare a acestor modificări. 
 6. Conform prevederilor Contractului de Delegare nr. 932 din 19.01.2010 încheiat între Asociația de Dezvoltare Intercomunitară apă-canal Timiş şi AQUATIM SA, se va încheia Contractul de furnizare/prestare a serviciului de alimentare cu apă şi canalizare, la tarifele practicate pe întreaga arie de operare, în scopul decontării consumului de apă de la fântânile publice forate.

